text: Drikkevandet på Fanø skal koges
  10 juni 2010 kl. 11.32
  Vandet på Fanø skal koges, før det drikkes. Vandet er lettere forurenet, og kogepåbuddet vil gælde mindst til mandag.
  - Vandet er IKKE forurenet med kloakvand, siger beredskabschef Christian Thostrup, Fanø Kommune. Det er det, der hedder en kimtals-overskridelse. 
  - Det er for normalt raske personer ikke direkte farligt, men kan give dårlig mave og lignende gener.
  Vandværket har en ide om, at forureningen stammer fra et luftindtag til iltning af vandet. Der er muligvis kommet skidt i luftfilteret som måler en gang en meter. Det er ved at blive skilt og renset.
  Men først på mandag kan koge-påbuddet ophæves, når vandprøver viser, at forureningen er væk. 
  Fanø Vandværk forsyner 3000 sommerhus og 3150 fastboende (fordelt på 1500 husstande).
  